作者：无名氏
词牌/韵律：望海潮

paragraphs: 彩筒角黍，兰桡画舫，佳时竟吊沅湘。
古意未收，新愁又起，断魂流水茫茫。
堪笑又堪伤。
有临皋仙子，连璧檀郎。
暗约同归，远烟深处弄沧浪。
倚楼魂已飞扬。
共偷挥玉箸，痛饮霞觞。
烟水无情，揉花碎玉，空馀怨抑凄凉。
杨谢旧遗芳。
算世间纵有，不恁非常。
但看芙蓉并蒂，他日一双双。